Der er tale om det hidtil største projekt under skrotningsaftalen fra 2004, der går ud på at erstatte gamle vindmøller med nye, effektive vindmøller. De 13 nye møller erstatter ikke færre end 77 gamle vindmøller. Alligevel kan de nye møller producere mere end dobbelt så meget strøm, som de møller, der tages ned. Møllerne i Nørrekær Enge er på hver 2,3 megawatt og 126,5 meter høje. De opstilles i en næsten øst-vestvendt række langs Limfjorden. De nye møller når at komme op inden FN's klimatopmøde i København i slutningen af 2009. Energiselskabet Vattenfall og vindmøllefabrikanten Siemens Wind Power opfører vindmølleparken, som ser dagens lys i et samarbejde mellem Vesthimmerlands og Aalborg Kommuner. /ritzau/

Opsummering:
13 nye vindmøller i vindmølleparken Nørrekær Enge ved Løgstør skal fremover levere strøm svarende til forbruget i 30.000 husstande.